Vekterne streiker - flyplasser rammes
Det er Norsk Arbeidsmandsforbund som er i streik, mens Parat har godtatt Riksmeklerens skisse. Norsk Arbeidsmandsforbund tar ut 1797 vektere fra og med fredag klokka 20 - 149 av dem på Oslo Lufthavn Gardermoen. På Oslo Lufthavn Gardermoen (OSL) var det varslet at 400 vektere kunne gå ut i streik, noe som ville ha lammet hele flyplassen. Siden det nå kun er Norsk Arbeidsmandsforbunds 149 medlemmer på OSL som legger ned arbeidet, blir situasjonen langt lysere. Ytterligere 280 vektere i Parat hadde gått ut i streik dersom det ikke hadde blitt enighet. - Det betyr at det ikke ser så dramatisk ut som vi fryktet. Dette vil ikke lamme flyplassen. Med 400 vektere i streik ville vi bare klart å ha to sluser åpne i sikkerhetskontrollen. Nå klarer vi å holde langt flere åpne, sier informasjonssjef Jo Kobro ved Oslo Lufthavn Gardermoen. Det vil ikke bli kansellering av fly, forsikrer Kobro. Han sier det er en fordel av streiken ikke begynner før klokken 20 i kveld. - Det er en tid på døgnet da trafikken er avtagende. Og så kommer helgen, sier han.Kommunikasjonsdirektør i SAS, Knut Morten Johansen, sier at så lenge det bare er den ene av de to foreningene som organiserer vekterne som i streik, bør ting kunne gå mer eller mindre uten store forsinkelser på Gardermoen. - Likevel anbefaler vi at de som skal reise møter tidlig, fordi det kan oppstå lengre køer enn normalt. Vårt trafikkprogam vil gå som normalt. Det er mange som reiser til Gardermoen, og via Gardermoen som ikke behøver sikkerhetskontroll. Dette tilsier at vi må holde trafikken i gang uansett, sier Johansen. Han forteller videre at muligheten for å booke om billettene fremdeles gjelder. - Dersom du har sjanse til å reise i dag i stedet for i morgen, så anbefaler vi det. Også informasjonssjef i Norwegian, Lasse Sandaker-Nilesen, anbefaler folk å vurdere om de i det hele tatt trenger å reise nå i kveld. Norwegian fortsetter nemlig å tilby sine reisende gratis ombooking til et senere fly. - Hvis de ikke må reise, anbefaler vi dem å booke om, sier han til VG Nett.Reisende oppfordres til å følge nøye med på nyhetene og orientere seg om forholdene på flyplassen de skal reise fra. Også Flesland i Bergen, Sola i Stavanger, Værnes i Trondheim og Langnes i Tromsø vil rammes av streiken. Ved Tromsø Lufthavn blir det tatt ut 30 vektere i streik. På Værnes, Sola og Flesland er det tatt ut 40 vektere på hver flyplass. For å lette situasjonen for de reisende har partene blitt enige om at streiken først iverksettes seks timer etter bruddet, det vil si klokken 20 fredag kveld. - Det er beklagelig at det blir streik. Vi gjorde hva vi kunne for å unngå dette. Vi har vært generøse og kommet med et av årets beste tilbud, som likevel ble avvist av Norsk Arbeidsmandsforbund. Desto gledeligere er det at YS-forbundet Parat har akseptert meklingsmannens skisse, sier kommunikasjonssjef Bjørn Ove Fjellandsbø i NHO Service til VG Nett. - Hva vil dere gjøre nå? - Nå må vi vurdere konsekvensene. Det betyr at vi i de nærmeste timene må se hvordan dette utvikler seg og ta det derfra, sier Fjellandsbø. Også vektere i Oslo tinghus, der terrorrettssaken pågår, og vektere som driver med pengetransport, tas ut i streik. Streiken trappes ytterligere opp med 1200 nye vektere i streik mandag 4. juni og 439 vektere i streik fra onsdag 6. juni.Forbundsleder Erna Hagensen i Norsk Arbeidsmandsforbund sier at de er i streik fordi de ikke fikk gehør for sitt krav om en opptrapping av vekterlønningene nærmere en industriarbeiderlønn. - Vi hadde en forventning om en garantibestemmelse som ville heve lønnen vår fra 85 prosent til 95 prosent av en industriarbeiderlønn. Vi mener absolutt at det er rom for å gi våre vektere en anstendig lønn når man vet hvilket stort ansvar de har. Nå ramler det inn med søknader om dispensasjoner, noe som viser hvor sentral vår rolle er i samfunnet, sier Hagensen til NTB. Hun beklager at uskyldig tredjepart blir rammet, men sier at det dessverre er umulig å unngå. Forhandlingsleder Terje Nygaard i arbeidsgiverorganisasjonen NHO Service sier at det ville vært helt umulig å innfri kravet fra Norsk Arbeidsmandsforbund om et garantert nivå på vekterlønningene. - Vi kan ikke ha den type garanti i våre overenskomster, vi forhandler lønnsnivåer fortløpende. Det er veldig leit at publikum rammes, for dette vil merkes på Gardermoen, Rygge, ved minibanker og på andre områder, sier Nygaard.Parat, som har flest av sine vektere knyttet til Gardermoen lufthavn, har akseptert et et totalt lønnstillegg på 15.600 for sine medlemmer. Vekterne i sikkerhetskontrollen på flyplassene får dessuten et særskilt lønnstillegg på 4800 kroner. Parats forhandlingsleder Lars-Petter Larsen sier at dette var godt nok til ikke å gå ut i en streik som ville rammet «så utrolig hardt». - Det har vært en krevende og svært hard mekling. Det er alltid vanskelig når vi kommer til mekling med ulike prioriteringer. Sånn sett har jeg forståelse for at Arbeidsmandsforbundet streiker, ut fra de prioriteringene de hadde, sier Larsen.Også streikedramaet i statlig sektor kan lamme flytrafikken. Ni flyplasser blir rammet av streik neste fredag dersom ikke meklingen mellom LO Stat og Avinor/Oslo Lufthavn Gardermoen fører fram, skriver NTB. LO Stat har varslet at ni flyplasser blir tatt ut i streik dersom ikke meklingen fører fram. Meklingen starter den 7. juni klokken 10.00 med meklingsfrist den 8. juni klokken. 24.00. I alt 176 personer på 9 flyplasser blir tatt ut i streik. Flyplassene som blir rammet er Brønnøysund lufthavn Brønnøy (18 personer), Førde lufthavn Bringeland (12 personer), Harstad Narvik lufthavn Evenes (38 personer), Kirkenes lufthavn Høybuktmoen (26 personer), Leknes lufthavn (16 personer), Ålesund lufthavn Vigra (18 personer), Ørsta-Volda lufthavn Hovden (16 personer), Oslo Lufthavn Gardermoen (23 personer) og Trondheim lufthavn Værnes (9 personer). Uttakene vil føre til at de fleste av disse flyplassene må stenge i tilfelle streik, men ikke på Oslo Lufthavn Gardermoen og Værnes, siden uttaket er lite. Driften vil imidlertid bli berørt også på disse flyplassene. Det er forbundene NTL og EL&IT som organiserer de som vil bli tatt ut i en eventuell streik.
På Oslo Lufthavn Gardermoen (OSL) er 149 vektere tatt ut i streik. Det betyr at sikkerhetskontrollen vil ha redusert kapasitet.